[pic] | AZ EURÓPAI KÖZÖSSÉGEK BIZOTTSÁGA |

Brüsszel, 17.9.2008

COM(2008) 563 végleges

2008/0183 (CNS)

Javaslat:

A TANÁCS RENDELETE

a Közösség leginkább rászoruló személyei részére történő élelmiszerosztás tekintetében a közös agrárpolitika finanszírozásáról szóló 1290/2005/EK rendelet és a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló 1234/2007/EK rendelet (az egységes közös piacszervezésről szóló rendelet) módosításáról

{SEC(2008) 2436} {SEC(2008) 2437}

INDOKOLÁS

1. A javaslat háttere

A 3730/87/EGK tanácsi rendelet megállapította a kijelölt szervezeteknek az intervenciós készletekből származó élelmiszerekkel a Közösség leginkább rászoruló személyei számára történő szétosztás céljából való ellátására vonatkozó általános szabályait. E rendeletet később hatályon kívül helyezték és beillesztették a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló rendeletbe (az egységes közös piacszervezésről szóló rendelet).

A Közösség által biztosított intervenciós készletek több mint két évtizeden keresztül az a leginkább rászorulóknak nyújtott élelmiszersegélyek megbízható forrását jelentették. A Közösség egymást követő bővítéseivel, amelynek következtében jelentősen megnőtt a Közösség rászoruló népessége, az élelmiszerosztás iránti igény is megnőtt. 2006-ban több, mint 13 millióan élvezték e támogatási program előnyeit. Ezen kívül az emelkedő élelmiszerárak kedvezőtlen hatást gyakorolnak a leginkább rászoruló személyek élelmiszerellátásának biztonságára, és növelik az élelmiszersegélyek nyújtásának költségeit.

A közös agrárpolitika (KAP) célkitűzései között, amelyeket a Szerződés 33. cikke határoz meg, szerepel a piacok stabilizálása és a fogyasztók elfogadható ár ellenében történő ellátásának biztosítása. Az évek során a program keretében megvalósított élelmiszerosztási tervek segítették mindkét célkitűzés elérését, és a Közösség leginkább rászoruló személyei élelmezési bizonytalanságának csökkentésével létfontosságú eszköznek bizonyultak, amely – miközben csökkentette az intervenciós készleteket – hozzájárult az élelmiszerek széleskörű hozzáférhetőségének garantálásához az Európai Unióban.

Az elmúlt években a KAP-ot jelentősen átalakították, áthelyezve a hangsúlyt a termelékenység növelésének elsődleges célkitűzéséről a mezőgazdaság hosszú távú fenntarthatóságának fokozására. Ebben az összefüggésben az intervenciót mint szabályozási eszközt egyes termékek, így az olívaolaj, a cukor és a kukorica tekintetében teljesen megszüntették, a többi termék vonatkozásában pedig visszaállították eredeti, biztonsági háló szerepét. Ennek eredményeképpen a közösségi program az élelmiszerek biztosítása érdekében egyre nagyobb mértékben támaszkodott a piaci vásárlásra.

Az Európai Parlament a legrászorultabbak élelmiszer-segélyezése európai programjának megvalósításában részt venni jogosult karitatív szervezetek ellátásáról szóló, 2006. április 4-i nyilatkozatában aggodalmát fejezte ki a rászorulók számára nyújtott európai élelmiszersegély-program jövője iránt, és annak megerősítéseként, hogy szükség van e személyek élelmezési igényeinek kielégítésére, felkérte a Bizottságot és a Tanácsot, hogy tegyék folyamatos programmá az európai élelmiszersegély-programot.

A közelmúltban, 2008. május 22-én az Európai Parlament állásfoglalást fogadott el az emelkedő élelmiszerárakról az EU-ban és a fejlődő országokban, amelyben hangsúlyozta az élelmiszerhez való jog alapvető jellegét és annak szükségességét, hogy minden ember mindenkor elegendő élelmiszerhez juthasson az aktív, egészséges élet biztosítása érdekében.

A Bizottság 2008. május 20-i, „Az emelkedő élelmiszerárak jelentette kihívás kezelése - Irányvonalak az uniós fellépés számára” című közleményében már elismerte e program fontosságát. 2008. június 18-án a Parlament előtt mondott beszédében az Európai Bizottság elnöke jelezte, hogy a Bizottság e kezdeményezés költségvetésének kétharmadával való emelését tervezi.

- Konzultáció az érdekelt felekkel és hatásvizsgálat

A Közösség élelmiszerosztási programjára vonatkozó internet-alapú nyilvános konzultáció nagy reakciót váltott ki, a válaszolók elsöprő többsége támogatta a közösségi élelmiszerosztási program folytatását. A tagállamokban a szétosztásban részt vevő jótékonysági szervezetektől két munkaértekezleten, 2008. április 11-én és július 15-én kértek javaslatokat, a nemzeti hatóságok pedig a mezőgazdasági piacok közös szervezésével foglalkozó irányítóbizottság keretében terjesztették elő a program végrehajtására vonatkozó álláspontjukat.

A Bizottság jobb szabályozási kötelezettségvállalásával összhangban négy lehetőség hatásait vizsgálta meg: „status quo”, e szerint továbbra is az intervenciós készletek jelentenék az egyetlen állandó élelmiszerforrást; „intervenciós készletek, piaci vásárlással kiegészítve”, amely a programot az intervenciós készletekből való kivonásra alapítaná, ha ilyen készletek rendelkezésre állnak, kiegészítve a piaci vásárlással; „csak piaci vásárlás”, e szerint az intervenciós készletek felhasználása a továbbiakban nem lenne lehetséges; és „az élelmiszerosztás megszüntetése”, e szerint az élelmiszerosztási programot fokozatosan vagy egy lépésben megszüntetnék. A hatásvizsgálat megállapította, hogy a kitűzött célok a legsikeresebben a második és a harmadik lehetőség alkalmazásával érhetők el.

2. A javaslat elemei

Ebben az összefüggésben a Bizottság az élelmiszerosztási program felülvizsgálatát javasolja, az alábbi tényezők alapján:

- Az ellátás két forrása. Az élelmiszer származhat intervenciós készletekből vagy a piacról. Ez utóbbi a jövőben nem korlátozódna azokra az esetekre, amikor átmenetileg nem állnak rendelkezésre intervenciós készletek. Ha azonban megfelelő intervenciós készletek állnak rendelkezésre, akkor ezek felhasználása elsőbbséget fog élvezni.

- A kiosztásra kerülő élelmiszerek nagyobb választéka. A program keretében kiosztott élelmiszerek táplálkozástani egyensúlyának javítása érdekében a kiosztásra kerülő termékeket a jövőben nem korlátoznák az intervenció alá tartozó termékekre. Az élelmiszereket a tagállami hatóságok választanák ki táplálkozástani szempontok alapján, és a civil társadalmi partnerekkel együttműködésben osztanák ki.

- Hosszú távú perspektíva. Az élelmiszerosztási tevékenység hosszú távú tervezést és alapos előkészítést igényel az érintett nemzeti hatóságok és a civil társadalmi partnerek részéről. Hatékonyságának növelése érdekében a közösségi élelmiszerosztási programot három évre hoznák létre. A segély második és harmadik évre megjelölt összegei csak indikatív jellegűek lennének, ezeket a későbbiekben a költségvetési hatóságnak még jóvá kellene hagynia.

- Világosabb prioritások. A tagállamok segély iránti kérelmeiket nemzeti élelmiszerosztási programokra alapítanák, amelyekben kifejtenék a leginkább rászorulók részére történő élelmiszerosztásra vonatkozó célkitűzéseiket és prioritásaikat.

- Társfinanszírozás. A társfinanszírozás bevezetése alátámasztaná a program kohéziós aspektusát, biztosítaná a megfelelő tervezést és erősítené a szinergia-hatásokat. A zökkenőmentes bevezetés elősegítése és a rendelkezésre bocsátott közösségi források továbbra is magas arányú igénybevétele érdekében a 2010–2012-re szóló tervben a közösségi társfinanszírozás aránya 75 %-ot, illetve a kohéziós támogatásban részesülő tagállamokban 85 %-ot tenne ki. Ezt követően, a 2013–2015-ös tervtől kezdődően a közösségi társfinanszírozás aránya 50 %-ot, illetve 75 %-ot tenne ki.

- A nyomon követés és a rendszeres jelentéstétel megerősítése. A különböző szintű jelentéstételi kötelezettségekre vonatkozó előírások szigorodnának; többek között a Bizottság is jelentést nyújtana be az Európai Parlamentnek és a Tanácsnak legkésőbb 2012. december 31-ig.

3. Költségvetési vonzatok

A javasolt szabályok célja a Közösség leginkább rászoruló személyei részére történő élelmiszerosztási programra vonatkozó új rendelkezések végrehajtása. Az új rendszer közösségi társfinanszírozásban fog részesülni; ezért szükséges az 1290/2005/EK rendelet 3. cikke (1) bekezdésének módosítása. E szabályok önmagukban nem gyakorolnak hatást a költségvetésre. A költségvetési hatás a 2010-es élelmiszerosztási programmal fog jelentkezni, és azt e program elkészítésekor fogják meghatározni.

2008/0183 (CNS)

Javaslat:

A TANÁCS RENDELETE

a Közösség leginkább rászoruló személyei részére történő élelmiszerosztás tekintetében a közös agrárpolitika finanszírozásáról szóló 1290/2005/EK rendelet és a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló 1234/2007/EK rendelet (az egységes közös piacszervezésről szóló rendelet) módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 37. cikkére,

tekintettel a Bizottság javaslatára,

tekintettel az Európai Parlament véleményére[1],

mivel:

(1) A kijelölt szervezeteknek az intervenciós készletekből származó élelmiszerekkel a Közösség leginkább rászoruló személyei számára történő szétosztás céljából való ellátására vonatkozó általános szabályok megállapításáról szóló, 1987. december 10-i 3730/87/EGK tanácsi rendelet[2], amelyet később hatályon kívül helyeztek és beillesztettek az 1234/2007/EK tanácsi rendeletbe[3], több mint két évtizeden keresztül a Közösség legrászorultabb személyei között kiosztott élelmiszerek megbízható forrásául szolgált.

(2) A közös agrárpolitika (KAP) célkitűzései között, amelyeket a Szerződés 33. cikke határoz meg, szerepel a piacok stabilizálása, valamint a fogyasztók elfogadható ár ellenében történő ellátásának biztosítása. Az évek során a program keretében megvalósított élelmiszerosztási tervek sikeresen előmozdították mindkét célkitűzés megvalósulását, és a Közösség leginkább rászoruló személyei élelmezési bizonytalanságának csökkentésével létfontosságú eszköznek bizonyultak, amely – miközben csökkentette az intervenciós készleteket – hozzájárult az élelmiszerek széleskörű hozzáférhetőségének garantálásához a Közösségben.

(3) Az Európai Parlament a legrászorultabbak élelmiszer-segélyezése európai programjának megvalósításában részt venni jogosult karitatív szervezetek ellátásáról szóló, 2006. április 4-i nyilatkozatában[4] megállapította, hogy a rászorulók számára nyújtott európai élelmiszersegély-program megállta a helyét, és európai polgárok milliói számára vált létfontosságúvá. Ezen kívül aggodalmát fejezte ki a rászorulók számára nyújtott európai élelmiszersegély-program jövőjéért, és annak megerősítéseként, hogy szükség van e személyek élelmezési igényeinek kielégítésére, többek között felkérte a Bizottságot és a Tanácsot, hogy tegyék folyamatos programmá az európai élelmiszersegély-programot.

(4) A Közösség egymást követő bővítései következtében megnőtt az élelmiszersegély-programok lehetséges kedvezményezettjeinek száma a Közösségben. Ugyanakkor az emelkedő élelmiszerárak kedvezőtlen hatást gyakoroltak a leginkább rászoruló személyek élelmiszerellátásának biztonságára és növelték az élelmiszersegélyek nyújtásának költségeit. Ennek eredményeként az évek során nőtt az eredetileg a 3730/87/EGK rendelettel létrehozott program jelentősége. Ezért alapvető jelentőségű a program folytatása közösségi szinten és további kiigazítása a változó piaci fejlemények tükrében.

(5) A jelenlegi élelmiszerosztási program a közösségi intervenciós készletekből származó termékek szétosztásán alapul, amelyet ideiglenes jelleggel piaci beszerzések egészítenek ki. A KAP sorozatos reformjai és a termelői árak kedvező alakulása azonban az intervenciós készletek, valamint a rendelkezésre álló termékek körének fokozatos csökkenéséhez vezetett. Következésképpen a piaci beszerzéseket is a program állandó ellátási forrásává kell tenni az intervenciós készletek kiegészítése érdekében arra az esetre, ha nem állnak rendelkezésre megfelelő intervenciós készletek.

(6) Egy közösségi program nem jelentheti a Közösségben az élelmiszersegély iránti növekvő igényre adott egyetlen választ. A leginkább rászorulók élelmiszerbiztonságának megteremtéséhez ugyanígy szükség van a közigazgatás által végrehajtott nemzeti politikákra és a civil társadalom mobilizálására. Egy erős kohéziós elemet tartalmazó közösségi program azonban mintául szolgálhat a leginkább rászorulók részére történő élelmiszerosztáshoz, segítheti a szinergiahatások létrejöttét és ösztönözheti a rászorulók élelmiszerbiztonságának növelésére irányuló állami és magánkezdeményezéseket. Ezen kívül, tekintettel a rendelkezésre álló csökkenő intervenciós készletek földrajzi szóródására a tagállamokban, hozzájárulhat ezek legjobb felhasználásához. Ezért a közösségi program nem érintheti az ilyen nemzeti politikákat.

(7) A közösségi program kohéziós aspektusának teljes mértékű kihasználása és az így létrehozott szinergiahatások erősítése, valamint a megfelelő tervezés biztosítása érdekében rendelkezni kell arról, hogy a tagállamok társfinanszírozzák az élelmiszerosztási programot. Meg kell határozni a legmagasabb közösségi társfinanszírozási arányt, és a Közösség pénzügyi hozzájárulását hozzá kell adni az Európai Mezőgazdasági Garanciaalapból (EMGA) történő finanszírozásra jogosult intézkedéseknek az 1290/2005/EK tanácsi rendelet[5] 3. cikke (1) bekezdésében foglalt felsorolásához. A módosított program alkalmazásának első éveiben magasabb társfinanszírozási arányokat kell alkalmazni a források folyamatos magas szintű igénybevételének és a társfinanszírozás fokozatos bevezetésének biztosítására, a zökkenőmentes átmenet megteremtésére és azon kockázat elkerülése érdekében, hogy a források esetleges hiánya miatt a program leálljon.

(8) Az EMGA-ból származó hozzájárulás arányát a Kohéziós Alapból történő finanszírozásra jogosult, a 2006/596/EK bizottsági határozat[6] I. mellékletében, vagy későbbi vonatkozó határozatokban felsorolt tagállamok helyzetének figyelembevételével kell megállapítani a Közösség gazdasági és társadalmi kohéziójának erősítése érdekében.

(9) A tapasztalatok azt mutatják, hogy a program irányítása terén bizonyos kiigazításokra van szükség, különösen azért, hogy többéves tervek segítségével hosszabb távú perspektívát lehessen nyújtani a tagállamok és a kijelölt szervezetek számára. A Bizottságnak ezért hároméves terveket kell létrehoznia a program végrehajtására, a tagállamok Bizottsággal közölt kérelmei és más, a Bizottság által relevánsnak ítélt információk alapján. A tagállamoknak a hároméves terv keretében kiosztásra kerülő élelmiszerek iránti kérelmüket nemzeti élelmiszerosztási programokra kell alapítaniuk, amelyek tartalmazzák a leginkább rászoruló személyek részére történő élelmiszerosztásra vonatkozó célkitűzéseiket és prioritásaikat. A Bizottságnak ezért objektív módszereket kell meghatároznia a rendelkezésre álló források elosztására.

(10) Az 1290/2005/EK és az 1234/2007/EK rendeletet ezért ennek megfelelően módosítani kell,

ELFOGADTA EZT A RENDELETET:

1. cikk

Az 1290/2005/EK rendelet 3. cikkének (1) bekezdése a következő g) ponttal egészül ki:

„g) a Közösség pénzügyi hozzájárulása a Közösség leginkább rászoruló személyei számára történő élelmiszerosztáshoz az 1234/2007/EK rendelet 27. cikke alapján.”

2. cikk

Az 1234/2007/EK rendelet a következőképpen módosul:

1. A 27. cikk helyébe a következő szöveg lép:

„27. cikk A Közösség leginkább rászoruló személyei részére történő élelmiszerosztás

(1) Az intervenciós készletekből termékeket kell rendelkezésre bocsátani, vagy a piacon élelmiszereket kell vásárolni annak érdekében, hogy lehetővé váljék a Közösség leginkább rászoruló személyei számára történő élelmiszerosztás a tagállamok által kijelölt szervezeteken keresztül.

Az élelmiszerek piaci beszerzésére csak akkor kerül sor, ha élelmiszerosztásra alkalmas intervenciós készletek nem állnak rendelkezésre.

(2) A programban részt venni kívánó tagállamok közlik a Bizottsággal nemzeti élelmiszerosztási programjaikat, amelyek tartalmazzák a hároméves időszak alatt szétosztandó élelmiszermennyiség iránti kérelmüket és más releváns információkat.

(3) Az (1) bekezdésben említett program a Bizottság által készített hároméves terveken alapul, amelyeknek a tagállamok (2) bekezdéssel összhangban közölt kérelmei és a Bizottság által relevánsnak ítélet más információk szolgálnak alapjául.A hároméves terv tagállamonként meghatározza a Közösség által biztosított éves keretösszegeket és a tagállamok éves hozzájárulásának legalacsonyabb és legmagasabb összegeit, amelyet a Bizottság a 43. cikk g) pontjával összhangban elfogadásra kerülő végrehajtási szabályokban meghatározandó módszereknek megfelelően állapít meg. A program második és harmadik évére megállapított keretösszegek indikatív jellegűek. A programban részt vevő tagállamok minden évben megerősítik a (2) bekezdésben említett kérelmeket. E megerősítéseket követően a Bizottság minden következő évben dönt a végleges keretösszegekről, a költségvetésben rendelkezésre álló előirányzatok korlátai között.A hároméves terv az élelmiszerosztási program végrehajtását érintő fejlemények tükrében módosítható.

(4) A tagállamok által az (1) bekezdés szerint kijelölt szervezetek nem lehetnek kereskedelmi vállalkozások.Az (1) bekezdésben említett élelmiszereket ingyenesen kell a kijelölt szervezetek rendelkezésére bocsátani.A leginkább rászoruló személyek részére történő élelmiszerosztás

a) ingyenes; vagy

b) olyan áron történik, amely semmi esetben sem haladja meg az intézkedést végrehajtó kijelölt szervezetnél felmerülő, a (6) bekezdés második albekezdésének b) pontja alapján fedezhető költségektől eltérő költségek által indokolt szintet,

(5) A programban részt vevő tagállamok

a) éves jelentést nyújtanak be a Bizottságnak a program végrehajtásáról;

b) megfelelő időben tájékoztatják a Bizottságot az élelmiszerosztási programok végrehajtását érintő fejleményekről.

(6) A program keretében támogatható költségek:

a) az intervenciós készletekből rendelkezésre bocsátott és – a minőségi különbségek figyelembevétele érdekében szükség esetén együtthatókkal kiigazított – intervenciós áron elszámolt termékek költségei;

b) a piacon vásárolt élelmiszerek költségei.

Az alábbi költségek a 43. cikk g) pontjával összhangban támogathatónak tekinthetők:

a) az (1) bekezdésben említett élelmiszereknek a kijelölt szervezetekhez történő szállításának költségei;

b) az élelmiszerek szállításának költségei, valamint a kijelölt szervezeteknek a program végrehajtásával közvetlenül összefüggő igazgatási költségei.

(7) A Közösség társfinanszírozza a program keretében támogatható költségeket.A Közösség általi társfinanszírozás aránya nem haladja meg

a) a 2010. január 1-jén kezdődő hároméves terv esetében a támogatható költségek 75 %-át, illetve a 2006/596/EK bizottsági határozat* I. mellékletében felsorolt, a Kohéziós Alapból a 2007–2013. közötti időszakra történő finanszírozásra jogosult tagállamokban a támogatható költségek 85 %-át.

b) ezt követő hároméves tervek esetében a támogatható költségek 50 %-át, illetve a 2006/596/EK határozat I. mellékletében és ezt követő határozatokban felsorolt, a Kohéziós Alapból egy adott évre történő finanszírozásra jogosult tagállamokban a támogatható költségek 75 %-át.

(8) A közösségi program nem érinti a közösségi jogot tiszteletben tartó nemzeti programokat, amelyek alapján a leginkább rászoruló személyek részére élelmiszerosztásra kerül sor.

* HL L 243., 2006.9.6., 47. o.”

2. A 43. cikkben a g) és a h) pont helyébe az alábbi szöveg lép:

„g) a 27. cikkben foglalt, a leginkább rászoruló személyek részére történő élelmiszerosztásra vonatkozó terv, beleértve a pénzügyi és költségvetési igazgatásra, az intervenciós termékek tagállamok közötti átruházására, valamint a támogatható költségekre és a 27. cikk (6) bekezdése első albekezdésének a) pontjában említett együtthatókra vonatkozó szabályokat is;

h) a 27. cikk (3) bekezdésében foglalt hároméves terv kidolgozása és módosítása, beleértve a végleges keretösszegekről szóló bizottsági határozatokat is;”

3. A 184. cikk a következő 9. ponttal egészül ki:

„9. legkésőbb 2012. december 31-ig – megfelelő javaslatok kíséretében – az Európai Parlament és a Tanács részére a 27. cikkben megállapított, a Közösség leginkább rászoruló személyei részére történő élelmiszerosztási program alkalmazásáról.”

3. cikk

Ez a rendelet az Európai Unió Hivatalos Lapjában való kihirdetését követő hetedik napon lép hatályba.

A 2010. január 1-jén vagy azt követően kezdődő hároméves tervek tekintetében alkalmazandó.

A 2009-es szétosztási terv végrehajtására az 1. és 2. cikknek megfelelően módosított rendelkezések azon szövege alkalmazandó, amely e rendelet hatályba lépése előtt volt hatályos.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/-én.

a Tanács részéről

az elnök

PÉNZÜGYI KIMUTATÁS |

1. | KÖLTSÉGVETÉSI MEGNEVEZÉS: 05 02 04 01 | ELŐIRÁNYZATOK 2008-RA: 307 millió EUR |

2. | CÍM: A Tanács rendelete a közös agrárpolitika finanszírozásáról szóló 1290/2005/EK rendelet és a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló 1234/2007/EK rendelet (az egységes közös piacszervezésről szóló rendelet) módosításáról |

3. | JOGALAP: Az Európai Közösséget létrehozó szerződés 37. cikke |

4. | CÉLKITŰZÉSEK: A leginkább rászoruló személyek részére történő élelmiszerosztási programra vonatkozó új rendelkezések végrehajtása |

5. | PÉNZÜGYI KIHATÁSOK | 12 HÓNAPOS IDŐSZAK (millió EUR) | FOLYÓ PÉNZÜGYI ÉV 2008 (millió EUR) | KÖVETKEZŐ PÉNZÜGYI ÉV 2009 (millió EUR) |

5.0 | KIADÁSOK - AZ EK-KÖLTSÉGVETÉS TERHÉRE (VISSZATÉRÍTÉSEK/BEAVATKOZÁSOK) - A NEMZETI HATÓSÁGOK TERHÉRE - MÁS | - | - | - |

5.1 | BEVÉTELEK - AZ EK SAJÁT FORRÁSAI (LEFÖLÖZÉSEK/VÁMOK) - NEMZETI SZINTŰ BEVÉTELEK | - | - | - |

2010 | 2011 | 2012 | 2013 |

5.0.1 | KIADÁSI ELŐIRÁNYZAT | (a) | - | - | - |

5.1.1 | BEVÉTELI ELŐIRÁNYZAT | - | - | - | - |

5.2 | SZÁMÍTÁS MÓDJA: - |

6.0 | FINANSZÍROZHATÓ-E A PROJEKT A FOLYÓ KÖLTSÉGVETÉS VONATKOZÓ ALCÍMÉBEN SZEREPLŐ ELŐIRÁNYZATOKBÓL? | IGEN NEM |

6.1 | FINANSZÍROZHATÓ-E A PROJEKT A FOLYÓ KÖLTSÉGVETÉS ALCÍMEI KÖZÖTTI ÁTCSOPORTOSÍTÁSSAL? | IGEN NEM |

6.2 | SZÜKSÉG LESZ-E PÓTKÖLTSÉGVETÉSRE? | IGEN NEM |

6.3 | SZÜKSÉG LESZ-E ELŐIRÁNYZATOK BEVEZETÉSÉRE JÖVŐBENI KÖLTSÉGVETÉSEKBE? | IGEN NEM |

ÉSZREVÉTELEK: (a) A javasolt szabályok célja a Közösség leginkább rászoruló személyei számára történő élelmiszerosztási programra vonatkozó új rendelkezések végrehajtása. Az új programot a Közösség társfinanszírozza majd, ezért szükséges az 1290/2005/EK rendelet 3. cikke (1) bekezdésének kiegészítése. E szabályok önmagukban nem járnak hatással a költségvetésre. A költségvetési kihatás a 2010-es élelmiszerosztási programmal fog jelentkezni, és azt e program elkészítésekor fogják meghatározni. |

[1] XX

[2] HL L 352., 1987.12.15., 1. o.

[3] HL L 299., 2007.11.16., 1. o.

[4] HL C 293. E, 2006.12.2., 170. o.

[5] HL L 209., 2005.8.11., 1. o.

[6] HL L 243., 2006.9.6., 47. o.